CELEX: 62016CN0255
Language: el
Date: 2016-05-02 00:00:00
Title: Υπόθεση C-255/16: Αίτηση προδικαστικής αποφάσεως την οποία υπέβαλε το Københavns Byret (Δανία) στις 2 Μαΐου 2016 – Ποινική διαδικασία κατά Bent Falbert, Poul Madsen, JP/Politikens Hus A/S

11.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/17
            
         Αίτηση προδικαστικής αποφάσεως την οποία υπέβαλε το Københavns Byret (Δανία) στις 2 Μαΐου 2016 – Ποινική διαδικασία κατά Bent Falbert, Poul Madsen, JP/Politikens Hus A/S
   (Υπόθεση C-255/16)
   (2016/C 251/18)
   Γλώσσα διαδικασίας: η δανική
   
      Αιτούν δικαστήριο
   
   Københavns Byret
   
      Διάδικοι στην υπόθεση της κύριας δίκης
   
   
      Κατηγορούσα αρχή: Anklagemyndigheden
   
      Κατηγορούμενοι: Bent Falbert, Poul Madsen, JP/Politikens Hus A/S
   
      Προδικαστικά ερωτήματα
   
   Αφορά η παρούσα υπόθεση κανόνα, ο οποίος πρέπει να κοινοποιηθεί κατά το άρθρο 8, παράγραφος 1, σε συνδυασμό με το άρθρο 1, παράγραφος 1, σημεία 2, 5 και 11, της οδηγίας 98/34/ΕΚ (1) του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών, όπως τροποποιήθηκε με την οδηγία 98/48/ΕΚ του Ευρωπαϊκού Κοινοβουλίου και του Συμβουλίου, της 20ής Ιουλίου 1998, για την τροποποίηση της οδηγίας 98/34/ΕΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών, λαμβανομένων υπόψη των εξής:
   
               α)
            
            
               ότι με τον κανόνα αυτόν τροποποιείται ο νόμος περί ορισμένων παιγνίων, λαχείων και στοιχημάτων (lov om visse spil, lotterier og væddemål) με την προσθήκη διάταξης, σύμφωνα με την οποία τιμωρείται, μεταξύ άλλων, όποιος με δόλο ή από βαριά αμέλεια «διοργανώνει παίγνια, λαχεία ή στοιχήματα στη Δανία χωρίς άδεια κατά το άρθρο 1» και όποιος με δόλο ή από βαριά αμέλεια «διαφημίζει παίγνια, λαχεία ή στοιχήματα τα οποία δεν καλύπτονται από άδεια κατά το άρθρο 1», και
            
         
               β)
            
            
               ότι στην αιτιολογική έκθεση του σχεδίου τροποποιήσεως προσδιορίζεται ως σκοπός των ανωτέρω ποινικών διατάξεων, αφενός, η αποσαφήνιση ή η θέσπιση απαγορεύσεως για την απ’ ευθείας προσφορά στη δανική αγορά online παιγνίων από εταιρίες παιγνίων εκτός Δανίας και, αφετέρου, η απαγόρευση ιδίως της διαφημίσεως παιγνίων που προσφέρονται online από εταιρίες παιγνίων εκτός Δανίας, δεδομένου ότι, όπως αναφέρεται στην ίδια αιτιολογική έκθεση, δεν αμφισβητείται ότι κατά τις ισχύουσες προ της τροποποιήσεως ρυθμίσεις οι σχετικές με τα παίγνια δραστηριότητες είναι παράνομες, εάν μια εταιρία παιγνίων εκτός Δανίας χρησιμοποιεί μεθόδους πωλήσεων που συνίστανται στην προσφορά των παιγνίων με φυσική παρουσία της στο έδαφος της Δανίας, ενώ είναι μάλλον αμφίβολο αν εμπίπτουν στις ρυθμίσεις αυτές τα παίγνια που διοργανώνονται στην αλλοδαπή και απευθύνονται σε χρήστες στη Δανία χωρίς φυσική παρουσία της εταιρίας στη Δανία και, ως εκ τούτου, είναι αναγκαίο να διευκρινιστεί αν καλύπτονται αυτές οι μορφές παιγνίων. Περαιτέρω από την αιτιολογική έκθεση προκύπτει ότι προτείνεται η απαγόρευση της διαφημίσεως παιγνίων, λαχείων και στοιχημάτων που δεν καλύπτονται από νόμιμη άδεια και ότι η τροποποίηση έχει παρόμοιο περιεχόμενο με την ισχύουσα απαγόρευση του άρθρου 12, παράγραφος 3, του νόμου περί στοιχημάτων ιπποδρομιών (hestevæddeløbsloven) και διευκρινίζει το άρθρο 10, παράγραφος 4, του [νυν καταργημένου] νόμου περί στοιχημάτων και λαχείων (Tips- og lottoloven). Από την αιτιολογική έκθεση προκύπτει επίσης ότι σκοπός της απαγορεύσεως είναι να προστατεύσει τους παρόχους παιγνίων που έχουν άδεια από τις δανικές αρχές από τον ανταγωνισμό εταιριών οι οποίες δεν έχουν τέτοια άδεια και κατά συνέπεια δεν μπορούν να προσφέρουν ή να πρακτορεύουν νομίμως παίγνια στη Δανία.
            
         
      (1)  ΕΕ L 204, σ. 37.